«ՄիԳ-21»-ի հիման վրա կատարվել են ռեկորդային քանակի ձևափոխություններ ու զարմանալի փորձարկումներ։ Դրանցից նշենք միայն մեկը` «Ե-8»-ը, որի վրա կիրառվել էին հեղափոխական լուծումներ, որոնք ի հայտ կգան տասնյակ տարիներ անց։ Մասնավորապես` առաջադիր հորիզոնական մակերեսներ, որոնք թևերի ու հետին կայունարարների հետ կազմում էին տրիպլան։ Ինչպես նաև օդակլանիչի ստորին դասավորություն, որը մեծ հարմարավետությունից զատ բարձրացնում էր նաև աերոդինամիկ հատկանիշը։ Այս հեղափոխական նախագիծը փակվեց, սակայն նրա վրա կիրառված շատ լուծումներ հետագայում հայտնվեցին հաջորդ սերնդի «ՄիԳ»-երի և այլ ինքնաթիռների վրա։ Եթե անգամ Ա.Միկոյանը ոչ մի այլ ինքնաթիռ ստեղծած չլիներ, միայն «ՄիԳ-21»-ը բավարար պիտի լիներ, որ հայորդու անունը ոսկե տառերով գրվեր համաշխարհային ավիացիայի պատմության մեջ։